b'\n_START_ARTICLE_\nAnne Robert Jacques Turgot\n_START_PARAGRAPH_\nAnne Robert Jacques Turgot, Aulne\'i parun (10. mai 1727 Pariis \xe2\x80\x93 18. m\xc3\xa4rts 1781 Pariis), tuntud ka kui lihtsalt Turgot, oli prantsuse riigitegelane ja majandusteadlane f\xc3\xbcsiokraatide koolkonnast._NEWLINE_Ta p\xc3\xa4rines vanast Normandia suguv\xc3\xb5sast, s\xc3\xbcndides Pariisi kaupmeeste gildi \xc3\xbclema Michel-\xc3\x89tienne Turgot\' noorima pojana. Ta sai esmalt vaimuliku hariduse ja astus Brucourt\'i abeena 1749 Sorbonne\'i \xc3\xbclikooli. Samast aastast on teada tema esimene majandusalane kirjutis, mis k\xc3\xa4sitleb paberraha ning kummutab abee Jean Terrassoni argumendid John Law\' s\xc3\xbcsteemi kaitseks. Turgot\' huvitus ka luulekunstist ja p\xc3\xbc\xc3\xbcdis juurutada prantsuse luules ladina keele prosoodiat. Voltaire tunnustas tema prantsuskeelset versiooni "Aeneise" neljandast laulust kui ainsat proosat\xc3\xb5lget, mis pakub pisutki vaimustust._NEWLINE_Turgot\' kuulsaim teos on "R\xc3\xa9flexions sur la formation et la distribution des richesses" ("M\xc3\xb5tisklusi rikkuse tekkimisest ja jaotumisest"), mille ta kirjutas Limoges\'is intendandina t\xc3\xb6\xc3\xb6tades 1766. aastal. See ilmus 1769\xe2\x80\x931770 ajakirjas Eph\xc3\xa9m\xc3\xa9rides du citoyen ja eraldi raamatuna 1776. Teoses arendab Turgot Fran\xc3\xa7ois Quesnay teooriat, et maa on ainus rikkuse allikas ja \xc3\xbchiskond jaguneb kolme klassi \xe2\x80\x93 tootjad ehk p\xc3\xb5lluharijad, palgalised ehk k\xc3\xa4sit\xc3\xb6\xc3\xb6lised ning maaomanikud. Ta uurib erinevate maaharimiss\xc3\xbcsteemide arengut, kaubavahetuse olemust, raha ja kapitali funktsioone ning j\xc3\xb5uab j\xc3\xa4reldusele, et maksustada tuleks ainult maaomandilt saadavat puhastoodangut. Lisaks sellele n\xc3\xb5udis ta ka t\xc3\xa4ielikku kaubandus- ja t\xc3\xb6\xc3\xb6stusvabadust._NEWLINE_Aastal 1774 sai Turgot\' Prantsusmaa finantside peakontrol\xc3\xb6riks (rahandusministriks) ning viis sellel ametikohal l\xc3\xa4bi oma teooriast l\xc3\xa4htuvaid valgustatud absolutismi vaimus reforme, kuid saadeti 1776. aastal erru, misj\xc3\xa4rel tema reformid t\xc3\xbchistati. On avaldatud arvamust, et Turgot\' \xc3\xbcmberkorraldustega v\xc3\xb5inuks \xc3\xa4ra hoida Prantsuse revolutsiooni.'